**ODVYSIELANÉ: 3.2.2013**

**TV Markíza, 19:00 Televízne noviny**

**Účinky antibiotík stagnujú**

Patrik ŠVAJDA, moderátor: Zbaviť sa obyčajnej infekcie môže byť o pár rokov veľký problém.

Zlatica PUŠKÁROVÁ, moderátorka: Mnohé baktérie totiž dokážu antibiotikám úplne vzdorovať.

Patrik ŠVAJDA, moderátor: Biológovia sa zhodujú, že ľudský organizmus je v ohrození.

Zlatica PUŠKÁROVÁ, moderátorka: Ak nevzniknú nové antibiotiká, budeme umierať na banálne ochorenia.

Katarína KULLOVÁ, redaktorka: Vyskúšali ste už skoro všetko, čo vám kedysi pomáhalo, no bakteriálne ochorenie nie a nie zmiznúť? Aj vy máte pocit, že vám antibiotiká už nezaberajú?

pacient: Tie terajšie lieky sú, sa mi zdá, také hala-bala.

pacient: Keď mi nezaberú, tak asi mi to vymenia.

Katarína KULLOVÁ, redaktorka: A tu vzniká celý problém. Nesprávne antibiotiká, ich časté alebo zlé užívanie mení baktérie v našom tele na oveľa odolnejšie, takzvané rezistentné baktérie. Stačí, ak vám lekár antibiotiká predpíše na obyčajnú chrípku.

Ján KORMANEC, riaditeľ Ústavu molekulárnej biológie SAV: Samozrejme, na každé antibiotikum, dá sa povedať, tá baktéria si dokáže nájsť cestu ako ho obísť, čiže vytvorí si taký ten mechanizmus ochrany voči tej látke.

Pavol JARČUŠKA, prodekan pre rozvoj LF v Košiciach: Dalo by sa povedať, že každý z nás má v sebe 1,5 kg baktérií.

Katarína KULLOVÁ, redaktorka: Že baktérie silnejú, vedci varujú už dlho. Najnovšie však zistili, že na niektoré antibiotiká si už baktérie úplne zvykli. Tetracyklín a penicilín sú už často neúčinné. V praxi to môže znamenať, že ak pri bežnom chirurgickom zákroku dostaneme infekciu, nemusí nám byť pomoci.

Ján KORMANEC, riaditeľ Ústavu molekulárnej biológie SAV: Tá hrozba tu neustále je, ale človek musí reagovať. Musí reagovať na tú hrozbu a musí reagovať povedzme vývojom nových látok.

Katarína KULLOVÁ, redaktorka: Vývoj nových antibiotík sa však za posledné roky výrazne spomalil. Stoja totiž milióny eur a prinášajú menší zisk než napríklad lieky na chronické ochorenia.

Pavol JARČUŠKA, prodekan pre rozvoj LF v Košiciach: Pre farmaceutické firmy to nie je zaujímavá skupina liekov z hľadiska biznisu.

Katarína KULLOVÁ, redaktorka: Farmaceutické firmy však vyzvala už aj Európska komisia, aby vyvíjali nové látky a začala ich dokonca finančne podporovať.